Søndag går det løs, når Danmark brager sammen med Sverige i VM-finalen i herrehåndbold. Og i Klarup, syd for Aalborg, følger man ekstra spændt med. Her holder Nøvling IF nemlig delvist til, og det er en klub, hvor Simon Hald og Magnus Saugstrup fra landsholdet tidligere har spillet ungdomshåndbold. - Jeg bliver stolt, fordi de er vokset op her i klubben, siger Elsebeth Ulnits, der er formand for Nøvling IF, til TV2 Nord. God stemning i byen Stoltheden er formanden ikke alene om at føle - den gælder også borgerne i og omkring lokalområdet. - Vi sad og heppede ekstra på Simon Hald og Magnus Saugstrup, især i kvartfinalen, fordi det er fedt at følge nogen, der har gjort det godt her fra vores område, siger Rikke Saaby fra Klarup. - Det giver jo en god stemning i byen, at vi ved, vi har nogen med på VM-holdet, siger Rikke Frost Dyrhave fra Romdrup. Tror på en sejr til Danmark Spørger man både formanden for Nøvling IF og borgerne, så er de ikke i tvivl om udfaldet på søndagens finalekamp. - Danmark vinder. Vi skal da tæve Sverige, lyder det fra Rikke Saaby. - Danmark vinder ikke stort, men de vinder, lyder det fra Nøvling IFs formand. VM-finalekampen mellem Danmark og Sverige begynder klokken 17.30 søndag.

Opsummering:
- Jeg bliver stolt, fordi de er vokset op her i klubben, lyder det fra formanden for Nøvling IF, hvor to spillere fra det danske herrelandshold har spillet håndbold i deres ungdom.